钦定古今图书集成/历象汇编/庶征典/第057卷 > 北齐颜氏家训 > 《天晴景星见赋》〈以有道之邦德星昭见为韵〉夏方庆
## 钦定古今图书集成/历象汇编/庶征典/第057卷 > 北齐颜氏家训 > 《天晴景星见赋》〈以有道之邦德星昭见为韵〉夏方庆

焕彼景星，丽于苍昊。其隐也，阴魄晦而氛雾作；其见
也，夜景明而欃枪埽。敷大信以何言，抑殊祥而是考。
祥所以叶天经，符帝道。既表应而无欺，亦照临而不
私。祚圣而德斯至矣，悬象而人皆仰之。向晦且殊于
中见，在天宁比乎明夷。垂至精而契至理，弘荡荡而
播巍巍。不然出房孰称乎舜德，居翼何贵乎尧时。今
我皇齐七政以作则，奉三无以御极。上天降祥，景星
昭德。固云其道不远，孰谓其神不测。晦明始见，助皇
化之惟明；动息靡常，类乾健而不息。应阳精乃三其
数，彰土德乃黄其色。既不孤而有邻，信元吉而柔克。
时也云敛遥素，天澄远青。纤尘不起，微露斯零。掩映
孤月，乘陵众星。回烛北辰，似将朝乎“帝座；傍窥南极，
疑欲觐乎天庭。激高风以熠熠，耿斜汉之荧荧。青赤
以辨其方，合散以通其变。连二气而初吐，混三光而
乍见。《否泰》之运式孚，天地之心可见。景星之瑞也，曷
与为双，俾具瞻于万邦；景星之德也，配乎悠久，灿荧
煌于《九有》。”于以赞高明，于以示休咎。察无声之载，非
我何知；彰有道之邦，非我何守？不私其用，胡继明于
月晦之时；克保其谦，故腾辉于日入之后。是时天鉴
匪遥，德声孔昭。焕赫绵古，光扬圣朝。岂徒并连珠而
迈同色，流碧落而耀青霄。